CELEX: 62016TN0012
Language: sl
Date: 2016-01-15 00:00:00
Title: Zadeva T-12/16: Tožba, vložena 15. januarja 2016 – Slovenija proti Komisiji

14.3.2016   
            
            
               SL
            
            
               Uradni list Evropske unije
            
            
               C 98/54
            
         Tožba, vložena 15. januarja 2016 – Slovenija proti Komisiji
   (Zadeva T-12/16)
   (2016/C 098/69)
   Jezik postopka: slovenščina
   
      Stranki
   
   
      Tožeča stranka: Republika Slovenija (zastopnik: L. Bembič, agent)
   
      Tožena stranka: Evropska komisija
   
      Predlogi
   
   Tožeča stranka Splošnemu sodišču predlaga:
   
               —
            
            
               razglasi ničnost izvedbenega sklepa Komisije 2015/2098/EU z dne 13. novembra 2015 o izključitvi nekaterih odhodkov držav članic iz naslova Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP) iz financiranja Evropske unije (notificirano pod dokumentarno številko C(2015) 7716) (UL L št. 303, str. 35) v delu, ki se nanaša na Republiko Slovenijo, in sicer v delu glede
               neobstoja kontrolnega postopka (ni postopka nadzora) za umetno ustvarjene kmetijske enote rabe ali poljine, v zvezi s čimer je sprejet ocenjeni popravek za ločene neposredne pomoči v znesku 42 615,90 EUR za proračunsko leto 2013 (leto zahtevka 2012), v znesku 45 519,08 EUR za proračunsko leto 2014 (leto zahtevka 2013) in v znesku 34 211,94 EUR za proračunsko leto 2015 (leto zahtevka 2014);
            
         
               —
            
            
               Komisiji naloži plačilo stroškov postopka.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja tri tožbene razloge v zvezi s preverjanjem enot rabe ali poljine, in sicer očitno napako pri presoji, pomanjkljivo obrazložitev sklepa in kršitev načela zakonitosti.
   Po mnenju tožeče stranke naj bi Komisija napačno ugotovila, da v Sloveniji še ni primernega sistema preverjanja minimalne upravičene površine. V zvezi s tem navaja, da so majhne enote rabe ali poljine v Sloveniji posledica naravnih danosti ter zgodovinske razdrobljenosti strukture kmetijskih gospodarstev. Poleg tega te površine naj ne bi bile umetno ustvarjene, da bi izpolnjevale pogoje za pridobitev plačil iz shem podpor. Končno naj Komisija med pregledom ne bi ugotovila oziroma dokazala nobenega primera kršitve, saj naj bi sporne površine izpolnjevale vse pogoje opredelitve kmetijske površine in enote rabe ali poljine.